Zlatan kranglet med Barton og avgjorde cupkampen
David Beckham spilte sin første kamp fra start for den franske storklubben, men det var lagets svenske superstjerne som stjal showet. I det 34. minutt viste Ibrahimovic klasse da han tok imot en pasning fra Clement Chantom, forserte forbi en motspiller og slo ballen i mål mellom keeper Steve Mandandas bein. Så viste svensken både temperament og diplomatiske evner. Først roet han gemyttene etter at Alaixys Romao var ufin mot Beckham, men to minutter senere havnet han i het krangel med den britiske tøffingen Joey Barton, som fikk huden full. Barton så ut til å blant annet gestikulere noe omkring svensken neseparti. Marseille presset på for utligning i annen omgang, og stjernespissen André-Pierre Gignac satte Salvatore Sirigu i hjemmemålet på prøve. I det 64. minutt slukket Zlatan Ibrahimovic gjestenes håp om avansement da han kaldt satte inn 2-0 på straffe etter at han selv ble felt. 11 minutter senere ble han byttet ut og fikk motta publikums hyllest. Beckham gjorde en god figur i sin første kamp fra start og ble byttet ut først helt mot slutten av kampen. - Beckham spilte bra, slik han vanligvis gjør. Vi gjorde en bedre kamp enn på søndag. Marseille hadde en annen strategi i dag, og det gjorde det lettere for oss å dominere, sa PSG-trener Carlo Ancelotti. Paris Saint-Germain har nå slått Marseille fem ganger på rad og er både serieleder og kvartfinaleklar.
Tre dager etter at Paris Saint-Germain slo erkerival Marseille i serien, ble det 2-0-seier også i cupen. Zlatan Ibrahimovic scoret begge målene.